
Интервю дизайн
Световен дизайн за световните пазари
· Taеуан Ким, вицепрезидент на дизайнерския център GM DAT в Южна Корея, разказва за съществената роля на Cruze и разкрива подробности от процеса на неговото създаване.

Въпрос: Защо Cruze дава началото на нов глобален стилистичен език за марката?

Отговор: Cruze е първият от новото поколение продукти на General Motors, които трябва да демонстрират нови стандарти по отношение на дизайна, качеството и ценовото равнище в своите пазарни сегменти в световен мащаб. За да подчертаем тяхната значимост, ние представяме една свежа и oригинална стилистика, която да отличи всички нови модели на Chevrolet по света. Това ще бъде съпроводено с използване на висококачествени материали и прецизно изпълнение на сглобките и повърхностите – точно както при новия Cruze.

Въпрос: Какво послание от марката Chevrolet носи новият модел?

Отговор: Cruze предлага отличителен, престижен дизайн с подчертан акцент върху качеството. Той показва, че достъпните за много хора продукти на марката Chevrolet могат да изглеждат вълнуващо на външен вид и да бъдат желани от потенциалните клиенти. Cruze ще допадне на потребители с усет за модата, които желаят да дадат израз на своята личност, вместо да следват традиционните пътища.

Въпрос: Кои са ключовите елементи на новия стилистичен език?

Отговор: Динамичният фронтален изглед с характерната разделена на две решетка и силно изразената вдлъбната форма под долния ръб на прозорците са важни стилистични елементи, които ще отличават продуктите на Chevrolet в бъдеще. Интериорните решения на свой ред ще се характеризират с оригиналната тема на „двойния кокпит” и синьото осветление на контролните прибори.
Въпрос: Как бе създадена концепцията и стилистиката на Cruze?

Отговор: Moделът бе разработен в глобален мащаб, тъй като е предназначен за пазарите на цялата планета и отговаря на най-високите стандарти по отношение на качеството и динамичните характеристики на най-взискателните пазари. При това ние се възползвахме от всички предимства на глобалната развойна мощ на GM. Основната архитектура бе разработена в Европа, докато технологичната и дизайнерската работа бе поверена на международен екип, базиран в технологичния център на GM в Южна Корея. Вярваме, че този продукт ще допадне не само на европейския вкус, но и на всички наши клиенти по целия свят.
Въпрос: Как протичаше сътрудничеството ви с колегите от GM по света и колко човека общо бяха заети с реализацията на тази задача?

Отговор: Дизайнерският екип на GM DAT работеше в тясно сътрудничество с останалите членове от глобалната мрежа от дизайнерски центрове на GM, ползвайки предимствата на този изключително богат и мощен ресурс. Броят на работещите в Южна Корея дизайнери на GM нарасна от 70 през 2002 година на 150 днес. GM DAT изпраща свои кадри и в главната дизайнерска централа на GM в Съединените щати.
В качеството си на ключов елемент от глобалната инженерингова и дизайнерска мрежа GM, ние създаваме автомобилна стилистика, която отговаря или превишава най-високите стандарти в световен мащаб. Нашият потенциал по отношение на дизайна бе един от основните фактори при вземането на решението от страна на GM да разположи в Южна Корея екипите, които разработват базовата архитектура на свръхмалките и малки модели за всички световни пазари. Ние привличаме сериозен брой млади таланти, а дизайнерите на GM от Индия и Китай ни посещават, за да трупат знания и опит в центъра GM DAT.

Въпрос: Какъв тип изобразителни средства ползвате при обмяната на мнения със своите колеги? Още ли изработвате модели от глина?

Отговор: Добър пример в тази насока е новата система TCC (Team Center Community), която свързва 11 на брой дизайнерски студия на GM по целия глобус. Системата осигурява на нашите дизайнери гъвкава връзка с различните програми на GM за автомобилна стилистика. Много полезен инструмент е и нашата зала за виртуална реалност, тъй като с нейна помощ спестяваме време и средства – дизайнерите могат бързо и лесно да споделят и обсъдят своите идеи, пренасяйки ги моментално във виртуалната среда.

В същото време ние продължаваме да използваме глинени модели в развойната дейност. Нашата изчислителна мощ за създаване на триизмерни изображения е по-голяма откогато и да било, но глинените модели си остават добър способ за обсъждане и комуникация. Tе играят важна роля при физическата оценка на качеството на повърхностите и дават информация за начина, по който дадена стилистична тема подобрява външността на продукта.

